|  |  |
| --- | --- |
| **ROKODELSKA PANOGA** | **Čevljarstvo** |
| **POVZETEK** |
| Čevljarstvo je storitvena obrt za izdelavo ali popravilo obutve, ki se je v prejšnjem stoletju razvila v obutveno industrijo. Kljub temu še vedno delujejo čevljarji, ki celotni postopek izdelave obutve izpeljejo ročno ali pa izdelujejo obutev iz polizdelkov. Zaradi manjšine mojstrov in pretežno strojne izdelave v tovarnah obrtnih šol za čevljarje ni več, zato se novi mojstri obrti izučijo po modelu vajeništva. Ročno narejeni čevlji so rezultat interdisciplinarnega znanja in unikatni izdelek, ki poudari osebni izraz tistega, ki jih nosi. |
| **OPIS PANOGE**  |
| Čevljarska obrt je na Slovenskem znana že vsaj od 15. stoletja naprej. Tesno je povezana z usnjarstvom, saj je usnje ena izmed glavnih surovin za izdelavo čevljev. Čevljarji so bili včasih združeni v čevljarske cehe in zadruge, ki so bile organizirane v lokalno zamejenih območjih, prisotni pa so bili na podeželju in v mestu. Najstarejši cehi so bili v Škofji Loki, Žireh, pa tudi v Ložu in Cerknici na Notranjskem, na zahodu so bile znane čevljarske delavnice v Mirnu pri Gorici, na vzhodu pa v Turnišču v Prekmurju; pred stotimi leti je bilo na primer v Turnišču z okolico še do 80 čevljarjev. En najbolj znanih čevljarskih krajev pri nas pa je Tržič, kjer je bila dobro razvita usnjarska obrt. Čevljarji so hodili tudi po domovih in popravljali ali izdelovali čevlje za cele družine, čemur so rekli, da grejo »v štero«. Novi čevlji so bili redkost, zato so se prihoda čevljarja vsi razveselili. Škripanje novih čevljev naj bi bila prednost, saj so tako pritegnili več pozornosti okolice. Čevlji so bili namreč statusni in družbeni simbol, obutev pa so delili na pražnjo in delavno. S čevlji so gospodarji v preteklosti pogosto poplačali delo hlapcev in dekel. Posebna obrt je tudi coklarstvo – izdelovanje lesenih cokel, ki je bilo povezano s tesarstvom in mizarstvom, pa tudi pletarstvom, saj so bile nekatere cokle sestavljene iz zgornjega opletenega dela, ki je bil pritrjen na leseno dno. Največ so jih izdelali na območju Pohorja in Bele krajine.Čevljarji so bili glede na območje specializirani za določeni tip čevljev, ki so jih prodajali na sejmih – v Turnišču so na primer izdelovali škornje (t. i. »čižme«), žirovski čevljarji pa »bakandže« in gojzarje. Izdelovali so lahko »ufirmane« čevlje oziroma čevlje po meri naročnika ali obutev za »kolekturo«, to so čevlji, izdelani po istem kopitu za neznane kupce.Nekdaj je imela čevljarska delavnica nizko mizo, kamor so odlagali in shranjevali potrebno orodje (kladivo, natezalke, ščipalke, nož, obrezilnik, izdirač, razna šila, pilo, lesene »cveke« idr.), posodo za namakanje usnja, posebno oblikovan trinožni stol, na policah so bila zložena lesena kopita, na stenah so viseli kroji za zgornje dele, ura in slika zavetnika čevljarjev, sv. Krišpina. Zelo značilne so bile tudi kletke s ptiči, ki so čevljarjem delali družbo. Do uvedbe električne razsvetljave so si svetili s petrolejkami, v Tržiču pa se je ohranila tudi posebna priprava, t. i. luč na *gavge*. V krogle so nalili vodo, ki je usmerjala svetlobni pramen na delovno površino, saj so delali zelo natančno. Za ročno izdelavo čevljev so čevljarji kupovali usnje po sejmih. Čevlje so izdelovali (in jih še vedno izdelujejo) s pomočjo šivalnega stroja. Za ročno izdelavo so značilni tudi leseni »cveki«, ki držijo zgornjo stran čevlja na podplatu. Čevljarji čevlje šivajo z dreto, zato so takšni čevlji bolj obstojni in praktično neuničljivi.Po čevljarskih središčih so ustanavljali tudi čevljarske obrtne šole, saj so se čevljarji – razen tega, da so delali po hišah – združevali in ustanavljali industrijske obrate. Proces globalizacije, pojav cenene obutve in selitev obutvene industrije v države tretjega sveta so vplivali, da je večina tovarn obutve pri nas zaprla svoje obrate. Ena redkih še delujočih tovarn čevljev s tradicijo je danes tovarna Alpina v Žireh, ki je leta 2018 kupila tudi blagovno znamko Peko (tovarna je šla sicer v stečaj v letu 2017). Tovarna ima del proizvodnje v Žireh, nekaj obratov pa tudi v drugih državah. Z leti se je modificirala in preoblikovala v sodobno obutvena podjetja, ki konkurirajo na svetovnem trgu (specializirani so predvsem za športno obutev). Uspešna je tudi tovarna otroških čevljev Cicibanv Mirnu in druge manjše proizvodnje čevljev, na primer Proalp iz Tržiča.Ročna izdelava čevljev in drugih obuval je danes redka, a še obstaja ter se v zadnjih letih nadgrajuje. Po izdelavi vrhunskih čevljev je zelo znana delavnica Vodeb v Ljubljani, v Mariboru pa deluje čevljar Mario Herzog, ki oblikuje unikatne čevlje po meri naročnika. Eden najmlajših čevljarjev je Aleš Kacin iz Žirov, ki se je obrti naučil od svojega dedka, mojstra čevljarstva Alojza Karnerja, danes pa se med drugim uči od mojstra Franca Kranjca. Aleš Kacin je ustanovil svojo delavnico AK Alojz Karner. Ta je znana predvsem po čevljih, ki so nastali po vzoru Plečnikovega čevlja; posebnost njegovih čevljev je oblikovalska in ergonomska dovršenost, saj je tehnologije izdelave s pomočjo digitalnih meritev popeljal na nov nivo natančnosti. Uveljavljen ljubljanski čevljar je Mitja Hojak, ki ustvarja unikatno obutev pod znamko Mihoya in boutique za izdelavo modnih ročno izdelanih čevljev Vodeb iz Ljubljane. Oblikovalka modnih čevljev Alja Viryent, se je izdelave čevljev naučila v domači delavnici svojega dedka na Vranskem, svoje kreacije je predstavila tudi v tujini, a je to dejavnost opustila. Obstaja še nekaj delavnic, v katerih izdelujejo čevlje iz polizdelkov ali pa jih popravljajo.Posebna pozornost je bila v zadnjih letih namenjena raziskovanju obutve v preteklosti, obutveni dediščini pred 19. stoletjem in v 20. stoletju. Rezultati so vidni v muzejskih predstavitvah in boljših strokovnih usmeritvah pri izboru obutve za folklorne skupine, saj je obutev pomemben element folklornega kostuma. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Ročna izdelava čevljev je dolgotrajno delo, za to so potrebni: znanje ročnega šivanja različnih konstrukcij čevljev, vešča uporaba šivalnega stroja, poznavanje in uporaba čevljarskega orodja in obvladanje postopkov. Pri delu je treba biti natančen in vzdržljiv. Čevljarji morajo biti hkrati dobri oblikovalci in poznavalci materialov: usnja, trpežnega blaga, lesa, gume in sukancev oz. drete.Novi čevljarji se obrti izučijo od čevljarskega mojstra, saj ni formalnega izobraževalnega programa. Kljub temu lahko pri Obrtno-podjetniški zbornici Slovenije pridobijo naziv čevljarskega mojstra ali čevljarske mojstrice, in sicer ob izpolnjevanju pogojev – do treh let delovnih izkušenj glede na pridobljeno stopnjo izobrazbe katerekoli smeri.Čevljarji novo znanje pridobivajo tudi na strokovnih seminarjih in z izmenjavo dobrih praks. Pomembno je, da čevljarji, ki izdelujejo replike stare obutve ali iščejo primerne rešitve za obutev, ki sodi k folklornim ali zgodovinskim kostumom, sodelujejo s strokovnjaki na področju etnologije, zgodovine in kostumografije. Pri tem je potrebna tudi veščina interdisciplinarnega sodelovanja. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Obrt ni vpisana v Register nesnovne kulturne dediščine Slovenije, četudi je le malo nosilcev, ki v vseh fazah obutev izdelujejo ročno. Nekaj čevljarskih delavnic, ki ne obratujejo več, je spremenjenih v muzejske zbirke (npr. delavnica mojstra Levovnika na Koroškem, čevljarska zbirka Tržiškega muzeja, čevljarska zbirka Muzeja Žiri, zbirka obuval v Slovenskem etnografskem muzeju, muzejska postavitev v Muzeju novejše zgodovine Celje …). Znanja ročne izdelave čevljev so ogrožena, saj je nosilcev malo, obrtne veščine pa se lahko povezuje tudi s sodobnimi tehnologijami in sodelovanjem z inovativnim start-up podjetjem iz tujine. Pomembno delo za ohranjanje kulturne dediščine opravlja tudi npr. Primož Štajner, ki deluje v svoji čevljarski delavnici, in sicer izdeluje obutev za folklorne skupine in kostume.Ker je čevljarska panoga tesno povezana z usnjarsko in ker tudi domačih strojarn skorajda ni več, je lokalno predelano usnje skorajda nemogoče dobiti. Čevljarji tako osnovno surovino za svoje izdelke uvažajo.  |
| **Vidik identitete in prepoznavnosti**  | Čevljarji niso posebej povezani. Nekateri so vključeni v Sekcijo za domačo in umetnostno obrt pri OZS.Panoga se promovira predvsem na rokodelskih sejmih (npr. na Šuštarski nedelji v Tržiču), ki ponekod vključujejo tudi prikaze rokodelcev pri delu. Posredno se panoga promovira tudi z vključitvijo v muzejske predstavitve (Slovenski etnografski muzej, Tržiški muzej, Muzej novejše zgodovine Celje …) in kot del identitete nekaterih krajev, kjer je bilo čevljarstvo kot domača obrt izrazito prisotno (npr. Žiri, Turnišče in Tržič). |
| **Vidik družbenega in gospodarskega napredka** | Panoga se prilagaja tehnološkim napredkom; v sedanjosti je več postopkov lahko izpeljanih iz polizdelkov, kar pa ne prinaša nujno boljše kvalitete, obenem pa je obutev manj trajnostna. Najbolj dobrodošle inovacije so tiste, ki zagotavljajo boljšo prilagoditev obuvala stopalu in čevlji po meri.Postopek ročne izdelave čevljev spodbuja k vzdržljivi obutvi za daljše časovno obdobje iz naravnih in kakovostnih materialov, zato tradicionalno čevljarstvo v prihodnosti veliko obeta pri reševanju preštevilne proizvodnje in sorazmerne nizke kakovosti sodobne obutvene hiperprodukcije. |
| **Vidik učinkov na medgeneracijsko povezovanje in vseživljenjsko učenje** | Čevljarstvo povezuje generacije, saj izmenjava znanj pogosto poteka med starejšimi in mlajšimi. Mlade spodbuja k učenju novih veščin, starejše mojstre pa k predajanju osvojenega znanja.Če želijo svoje delo opravljati strokovno ustrezno, morajo svoje znanje sproti priložnostno izpopolnjevati. Pogosto je delo malo cenjeno, materiali pa dragi, zato je ključno ozaveščanje o dostojnem plačilu dela. |
| **Vidik učinkov na turizem**  | Dejavnost je dobro oz. vse bolj vpeta v turistično ponudbo skozi državne, pokrajinske in tematske muzejske zbirke. Dobro obiskana je tudi prireditev Šuštarska nedelja, ki poteka vsako leto prvo septembrsko nedeljo v Tržiču. Leta 2020 je bila v Žireh v okviru projekta Dediščina in sodobnost vzpostavljena razširjena turistična ponudba, povezana s čevljarstvom – obisk delavnice Alojz Karner s čevljarsko malico, možen je tudi obisk tovarne Alpina. Vizija Žirov je postati čevljarsko mesto na vsakem koraku.  |
| **Viri in literatura** | Baš, Angelos ur., 2004, *Slovenski etnološki leksikon*, Mladinska knjiga Bogataj, Janez,1989, *Domače obrti na Slovenskem*, DZS, Ljubljana1999, *Mojstrovine Slovenije: Srečanja s sodobnimi rokodelc*i, RokusČevljarji v Ljubljani: Obutev iz umetnih materialov bo z vami zgolj eno sezono, Dnevnik, <https://www.dnevnik.si/1042721367> Knific, Bojan, 2020,*Obutvena dediščina na Slovenskem: O škornjih, čevljih, coklah, opankah, copatah in drugih obuvalih,* Tržiški muzej, TržičKavčič Lucija in Sekirnik Katarina2014, *Bogastvo babičine skrinje: Kako raziskati, dokumentirati in širši javnosti predstaviti oblačilno dediščino Gorenjcev od začetka do sredine 19. stoletja*, Razvojna agencija SoraPorenta, Tita1999 »Dobro orodje je pol dela.« *Etnolog 9(2*): 63–84.2008 »Predstavitev čevljarske obrti na stalni razstavi Slovenskega etnografskega muzeja.« *Glasnik SED 48(1–2):* 114–115.Sekirnik, Kati2020, *Raziskava o čevljarstvu v Žireh*, Rokodelski center DUO Škofja Loka, RAS Žagar, Janja 2020 *Bosi. Obuti. Sezuti*, vodnik po razstavi SEM  |